ফের অশান্তি বেলডাঙায়, অবরুদ্ধ জাতীয় সড়ক

মুর্শিদাবাদ: ফের অশান্তি বেলডাঙায় (Beldanga)। নতুন করে ১২ নম্বর জাতীয় সড়ক অবরোধ করলেন স্থানীয়রা। ফলত, জাতীয় সড়কে তীব্র যানজট শনিবার সকালেও (National Highway Blocked)। চরম ভোগান্তিতে যাতায়াতকারীরা। এদিন অবরোধের খবর পেয়ে ঘটনাস্থলে পৌঁছন বিধায়ক হুমায়ুন কবীর (Humayun Kabir)।

আরও পড়ুন: ভরা মাঘেই বিদায় নেবে শীত? জেনে নিন আবহাওয়ার মেগা আপডেট

ঝাড়খণ্ডে পরিযায়ী শ্রমিক খুনের ঘটনার রেশ কাটতে না কাটতেই এবার বিহারে হেনস্তার অভিযোগে ফের উত্তপ্ত হয়ে উঠল মুর্শিদাবাদের বেলডাঙা। শনিবার সকাল থেকে বড়ুয়া মোড়ে ১২ নম্বর জাতীয় সড়ক অবরোধ করেন স্থানীয়রা। বিক্ষোভের মাঝে ভাঙচুর করা হয় লেভেল ক্রসিং, ফলে কৃষ্ণনগর-লালগোলা শাখায় আপাতত বন্ধ ট্রেন চলাচল। জাতীয় সড়কে তৈরি হয় তীব্র যানজট, চরম ভোগান্তির শিকার হন যাত্রীরা।

অবরোধকারীদের দাবি, শুক্রবার বিহারের ছাপরায় পরিযায়ী শ্রমিক আনিসুর শেখকে বাংলাদেশি সন্দেহে বেধড়ক মারধর করা হয়। মারধরে তাঁর বুকের হাড় ভেঙে যায় বলে অভিযোগ। আহত অবস্থায় গ্রামে ফেরার পর ক্ষোভে ফেটে পড়েন গ্রামবাসীরা। অ্যাম্বুল্যান্সে করে আনিসুরকে অবরোধস্থলেও আনা হয়। পরে তাঁকে মুর্শিদাবাদ মেডিক্যাল কলেজে ভর্তি করা হয়েছে।

পরিস্থিতি সামাল দিতে ঘটনাস্থলে যান বিধায়ক হুমায়ুন কবীর। বিক্ষোভ নিয়ন্ত্রণে কলকাতা থেকে আরপিএফ ও আরপিএসএফ পাঠানো হয়েছে।